The Peoplehood Papers 30

**חינוך לעמיות –**

**שלושה כללי אצבע**

**אסנת פוקס**

"כל יהודי הוא אות במגילה. כל משפחה יהודית היא מילה, כל קהילה היא משפט, ובכל רגע נתון העם היהודי הוא פיסקה. העם היהודי לאורך הדורות מהווה סיפור, הסיפור המוזר והמרתק ביותר בתולדות האנושות."

הרב הראשי של בריטניה, לורד זקס, בספרו Radical Then, Radical Now.

עמיות (peoplehood) יהודית היא מונח עוצמתי. עוצמתו נובעת מההזדמנות שהוא מעניק לנו, מההתמקדות במרכזיות של העם היהודי, וכפי שעולה מהציטוט הנפלא של הרב זקס ז"ל, זו ההזדמנות של כל אחד מאיתנו לשמש קול, נציג ובעלים של סיפור קיבוצי שממשיך להשתנות. אולם, ככל שהמונח עמיות נעשה יותר שכיח, ובמקרים מסוימים אף תופס מקום מרכזי בשיח החינוכי היהודי, נעשה גם יותר ויותר ברור שאנשים שונים מפרשים את המונח "עמיות" במגוון דרכים שונות.

אני מחנכת; אני מאמינה בכוחה של ההשכלה לחבר אנשים, להציע הזדמנויות לגילוי הזהות העצמית, לייצר דרכי חשיבה חדשות, ובאופן כללי, לשפר את החברות שבהן אנו חיים. אני גם מאמינה שאף שהגדרות הן חשובות, תפקידנו כמחנכים הוא לא לספק את ההגדרה הכי טובה והכי ממוקדת, אלא לעודד שימוש בכלים שמאפשרים לקהילות ולפרטים ליצור וליצור מחדש, לדמיין, לתת קול ולהיות מעורבים בפרשנויות שלהם ושל אחרים בתהליך דינמי המוסיף להתפתח ולהשתנות כל העת.

בשבע השנים האחרונות, במהלך עבודתי בישראל ובקולורדו ב"מָקוֹם" (Makom), AmiUnity, וכשליחה של הסוכנות היהודית לארץ ישראל, זכיתי להיות מעורבת בחינוך יהודי ברחבי העולם. במהלך עבודתנו, ראיתי כיצד מחנכים נאבקים עם תפיסות, מוצאים משמעויות חדשות למסורת עתיקה ולפולמוסים בני עשרות שנים, ומציעים לקהילותיהם תכלית שרירה, קיימת ומעוררת השראה.

בעבודתי עם מורים, מנהלי בתי ספר, תנועות נוער ומנהיגים של ארגונים, לעתים קרובות אני נפעמת מהיצירתיות, מהמחויבות, מהערכים ומהתובנות של מחנכים יהודים וישראלים. במשך הזמן, התפתחו בהדרגה מספר יסודות שלדעתי יכולים לשמש 'כללי אצבע' לחינוך בר-קיימא לעמיות יהודית. במאמר זה אנסה לתאר את הרכיבים שלדעתי, עלינו לקחת בחשבון בכל תכנון ויישום של חינוך לעמיות יהודית. כמו כן, אתייחס לתפקיד ולאחריות שכללי אצבע אלה מטילים על אלה מאיתנו שעוסקים בקידום, ארגון ופיתוח של התחום הזה.

אני רוצה לפתוח בתיאום ציפיות. כפי שאמרתי, אני לא מחויבת להגדרה מסוימת של עמיות יהודית. אף על פי שאני מעריכה ונהנית לעסוק בשיחות ובקריאה מעמיקה של גוף הידע העשיר על אודות עמיות יהודית ומה היא צריכה או לא צריכה להיות, מה שמעניין אותי כמחנכת זה לבחון את ההיבטים הנורמטיביים של הפרקטיקה החינוכית בהקשר של עמיות יהודית. כפי שאני מכירה בעובדה שישנן דרכים רבות להיות יהודי ושקיימות הגדרות רבות ומנוגדות למונח "ציונות" וגישות שונות ליחסי התפוצות עם ישראל, גם יסודות איתנים לחינוך לעמיות תלויים ביכולת שלנו להציג יסודות נורמטיביים, מבוססי-התנהגות, של יישום חינוך לעמיות יהודית בדרכים שונות.

**כדי שהסיפור המשותף שלנו ישגשג, אנו זקוקים לעושר של ידע וניסיון מוכח על המשמעות של העם היהודי לפרספקטיביות אידיאולוגיות, דרכי חיים יהודיות, השקפות פוליטיות ותרבויות שונות. התלכדות מחייבת מרחב שבו יכולים להתקיים סיפורים שונים ולפעמים אף מנוגדים. על פי המטאפורה של הרב זקס שצוטטה בתחילת המאמר, כמחנכים, אנחנו לא כותבים את הסיפור. האחריות שלנו היא לוודא שכל אות, מילה ופיסקה מקבלות הזדמנות להיווצר, להישמע ולזכות בתשומת לב מהעולם המשותף שלנו, כדי שהסיפור שלנו יתעצב בדרך המשמעותית ביותר.**

בהמשך המאמר אצביע על שלושה יסודות שעליהם אנו מבססים את החינוך שלנו, ואבחן חלק מההשפעה שלהם: 1) יצירת הבנה אמיתית, עמוקה ואישית; 2) בניית מחויבות; 3) טיפוח תרבות יהודית מקומית שמועשרת על ידי יהדות העולם.

**הבנה**

הבנה עמוקה והכרה של הקולות של יהדות העולם על כל הגיוון, העושר והמורכבות שלהם, היא קריטית. והיא לא עניין פשוט. התפיסות המקומיות שלנו, המקובלות בקהילות שבהן גדלנו, מקשות עלינו להבין סיפורים של אחרים, ולפעמים, הפרשנויות המפורטות להפליא שלנו על האופן שבו יהודים צריכים או לא צריכים לנהוג מקשות עלינו להבין חוויות ומחשבות יהודיות שונות משלנו.

היסוד של קידום הבנה הדדית מחייב אותנו לאמץ כמה דפוסי פעולה. אמנה כאן את שלושת הדפוסים החשובים ביותר בעיניי. (1) **"לא עלינו, בלעדינו"**: יהודי העולם הם לא רק מושא למחקר, אלא גם נושאים חשובים מאין כמוהם. כלומר, כדי לקדם הבנה אמיתית, חייבים להתקיים מפגשים ושותפויות עמוקים עם יהודים ברחבי העולם. אנו חייבים ליצור מפגשים מכל הסוגים ותוכנית חינוכית המעודדת מפגשים אותנטיים ומשמעותיים בעלי יכולת לחולל שינוי. (2) **גיוון כאמצעי וכמטרה:** אנו צריכים לשלב קולות ממגוון רקעים אתניים, מינים, השתייכויות ועמדות כדי להציע נקודת מבט איתנה ולאפשר סוכנות (agency) אותנטית. לדעתי, כדי להבין באופן הטוב ביותר את מצבנו ואת המבנים היהודיים הבסיסיים בימינו, קיימות סיבות מגוונות מדוע חשוב להשקיע מאמצים מיוחדים בהעמקת ההיכרות עם יהדות אמריקה ועם היהודים בישראל, ובהתפתחות מערכת היחסים בין יהודי ארצות הברית ובין ישראל בשנים האחרונות. יחד עם זאת, במקביל לעיסוק פעיל במגוון הקולות שמתפתחים במרכזים הגדולים האלה, אל לנו לזנוח את השיח עם קהילות יהודיות אחרות. (3) **עשייה חינוכית שמכירה במורכבות של החיים היהודיים המודרניים**: ב"מקום", אנו מאמינים שחשוב לאתגר מחנכים עם כמה מהבעיות המורכבות והכואבות ביותר שאיתן העם היהודי מתמודד כיום, ובמקביל להציע להם כלים ומודלים להתמודדות עם מגוון ההיבטים הרגשיים, הקוגניטיביים והמעשיים של האתגרים הללו. באמצעות עבודתנו עם מחנכים ישראלים, אנחנו יוזמים שיחות על אודות סוגיות שאנו יודעים שלישראלים קשה להבין ולהזדהות איתן. אנו משתמשים בשיטות שונות ובמפגשים רפלקטיביים כדי לדון בחיים של מיעוטים, נישואים מעורבים, סוגיות פוליטיות, חוויות של יהודים רפורמים, יהודים שאינם לבנים, נקודות חפיפה עם חיי שחורים חשובים (Black Lives Matter), וההשפעה של קשרים שונים לישראל על מערכות יחסים, זהות יהודית ומבנה של קהילות. העמקת ההבנה ויצירת פתיחות רגשית כנה לסוגיות שמעסיקות קהילות אחרות, בלי לשפוט אותן, הן המפתח ליכולתנו לעצב את הסיפור שלנו על פני קהילות מגוונות.

המפתח להבנה הוא בהירות ויושר אידיאולוגי. אנו צריכים שמחנכים יזהו סוגיות שאיתן אנשים נאבקים, יזהו איזה קולות קשה לנו לקבל כשווים, ומדוע הם נתפסים כמאיימים. עלינו גם להבין טוב יותר מה מאפשר לנו ולקהילות שלנו להתגבר, להקשיב ולהתמודד באופן מיוחד עם השיחות המורכבות והכואבות האלה כדי להטמיע הרגל של דיון והקשבה 'לשם שמיים'.

הבנת המרקם האנושי שלנו, שמשתנה כל הזמן, הבנת סוגיות עכשוויות והעמקת ההיכרות עם נושאים חדשים, מחייבות לימוד בלתי פוסק. כולנו בתחום הזה יוצאים נשכרים מיצירה ומתחזוק של מערכות יחסים, קריאה, הקשבה, ועיסוק עמוק בשיחות אודות סוגיות שקהילות אחרות מתמודדות איתן. כתחום פרקטיקה מתפתח, אנו חייבים לפעול ליצירת פלטפורמות שיאפשרו ויעודדו מחנכים להיפגש, לדון, לשתף זה את זה בתובנות ולקיים קשרים הדדיים.

**בניית מחויבות**

הבנת הזולת אינה מספיקה. אנו צריכים לטפח תחושה של קשר ומחויבות לעם היהודי בכל מקום בו הוא נמצא, ותחושת אחריות שישראל תהיה תמיד הבית הלאומי של כל היהודים.

המחויבות שלנו זה לזה מתבססת במידה רבה מאוד על זהות יהודית ועל תחושת השתייכות לעם היהודי. כדי לקיים שיח יהודי (Speaking Jewish) בחינוך, עלינו לעודד אוריינות בהגות היהודית, היכרות עם טקסטים פורמטיביים, וגם לטפח תחושה של בעלות ונוחות עם זהות יהודית אישית ושיתופית. לעתים יותר מדי קרובות חינוך מתאפיין במידור, אבל כיום יותר ויותר מאיתנו משקיעים בבניית גשרים שיחברו בין לימודי יהדות, ישראל וחינוך לציונות, וביניהם לבין מקצועות ליבה אחרים. אנו משקיעים בבניית גשרים שיעצימו תרבויות מקומיות ויכבדו מורשת ורקע אתני, תוך חיבור לעמיות היהודית העולמית. אלה המפתחות להבנת המחויבות, וכיצד ראוי לקדם אותה. זה לא תהליך קל; הוא מחייב מחקר, למידה ויצירתיות חינוכית, אבל זהו תהליך שעשויה להיות לו השפעה אדירה על החברות שבהן אנו חיים.

יתרה מזו, לדעתי, חינוך לעמיות צריך להיות מוכוון-פעולה. **גישה ממוקדת-פעולה** דוחפת את הציבורים שלנו לשאול מה האחריות של יהודי ישראל כלפי קהילות יהודיות אחרות, מה האחריות של קהילות בעולם כלפי ישראלים וכלפי קהילות אחרות, וכיצד המחויבות הזו צריכה להתבטא בארגונים שלנו. זה לא תפקידנו לקבוע כיצד המחויבות הזו תיראה, אלא רק להקפיד שזה יקרה בד בבד עם היסוד הראשון – הבנה. במלים פשוטות, אנו יכולים לטפח מחויבות לעם ולעמיות שמעוגנים במחויבויות אידאולוגיות, השקפות פוליטיות ודרכי חיים יהודיות שונות ומגוונות, על בסיס הבנה והערכה של האחר.

אנו זקוקים לחינוך שמעודד אמפתיה ומערכות יחסים גם בזמנים של מחלוקות קשות. מחויבות לישראלים ולכל תושבי הארץ הזו אפילו כאשר מדיניות הממשלה אינה נראית לנו, מחויבות לאפשר מרחב לצורות תפילה שונות אפילו כאשר הן נוגדות את האופן שבו אנו מפרשים את הדת היהודית, ומחויבות לכבד אנשים שאנו מתנגדים להשקפתם הפוליטית ולדרכי הפעולה שלהם, שאנו חושבים שהן שגויות ואף עלולות לגרום נזק. אני מאמינה שהשקעה בגישה מבוססת-פעולה לא רק תשפר, אלא גם תעמיק באופן משמעותי את העבודה החינוכית שלנו ואת יכולתנו לקדם עתיד יהודי מאוחד ותוסס.

**טיפוח תרבות יהודית מקומית שמועשרת על ידי יהדות העולם**

העובדה שהעם היהודי הוא עם גלובלי יוצרת אפשרויות לצמיחה, השראה ולמידה באמצעות דו-שיח בעל עוצמה טרנספורמטיבית. אנו צריכים לוודא שהציבורים שלנו מבינים את הפוטנציאל הזה ומגשימים אותו בדרכים רבות. הדרך הראשונה היא **ליצור הזדמנויות ללמידה** אודות הנושאים שמעסיקים את המחנכים ברגע נתון. גילינו שעבור מחנכים ומנהיגים, התכנסות משותפת לצרכי חשיבה, ניתוח פתרונות שנוצרו עבור סוגיות דומות ולמידה מהן, היא כלי חשוב מאין כמותו. בין אם אנו עוסקים במחיר הרגשי של מגיפת הקורונה, לימוד דרכים חדשות לחינוך באמצעות פלטפורמות מקוונות, או יוצרים חינוך יהודי שמתאים לארגונים חילוניים, יש כל כך הרבה דברים שאנחנו יכולים וצריכים ללמוד זה מזה.

בשלב הבא אעסוק באופן שבו אנו מעצבים את החיים היהודיים ואת החברות שבהן אנו חיים. באמצעות עיסוק באוצר הטקסטים, המנהגים, הרוחניות והידע היהודיים מרקעים מגוונים, אנו מאפשרים לעם היהודי לאמץ נקודות מבט רבות. עיסוק בחוויות רוחניות יהודיות שונות, הקשבה לרבנים רבים, וקשרי גומלין עם עמיתים יהודים מאפשרים לאנשים למצוא קול וסוכנות כחלק מהקולקטיב היהודי, בדרכים הכי עמוקות והכי אישיות. יש שפע של דוגמאות לאופן שבו תרבויות יהודיות מקומיות יצאו נשכרות מיהדות העולם – ההשפעה שלא תאומן של פמיניסטיות יהודיות אמריקניות על הבנת מקום האישה בתפילה ובפולחן; ההשפעה של רבנים מרוקאים מובילים על מחשבה יהודית מכלילה ומתונה; ולאחרונה, הדרכים השונות שבהן קהילות נדרשות לסוגיות של גיוון, שוויון והכללה.

לבסוף, לצורך השגת המטרות החינוכיות שלנו, **הון תרבותי הוא נכס לכל דבר ועניין.** תרבות יהודית מרחבי העולם מאפשרת לנו לצלול עמוק לתוך החוויה ומספקת קשר אישי ורגשי חשוב. שירים, סטוריטלינג (סיפור סיפורים), סרטונים והופעות חיות הם כלים חיוניים בהעשרה תרבותית וצריכים למצוא ביטוי נרחב בחינוך.

כאשר אנו יוצרים ויוצרים מחדש את הסיפורים המקומיים שלנו אנו יכולים, ולדעתי גם מוכרחים, להישען על יהדות העולם כמקור לדו-שיח והשראה. ייתכן שנרצה לאמץ ולתרגם מרכיבים מסוימים לקהילות שלנו, ולהתרחק ממרכיבים אחרים. זה ברור ומובן. עם זאת, חשוב לזכור כי הפתיחות והחיפוש הם חשובים בפני עצמם.

**לסיכום, 'כללי האצבע' שהוצגו כאן הם רק ההתחלה, קווי מתאר שנועדו לסייע בתכנון החינוך שלנו לעמיות יהודית. קידום הבנה, בניית מחויבות וטיפוח תרבות יהודית מקומית השואבת השראה מיהדות העולם עזרו לנו, ואני מקווה שיעזרו גם לאחרים. כפי שאמר הרב זקס, אנחנו באמת עַם עִם סיפור, ולכן תפקיד המחנכים הוא קריטי ומרתק במיוחד. אני בטוחה שבאמצעות דו-שיח חינוכי מתמשך, דוגמת זה המופיע בעמודים אלה, יהיה ביכולתנו לבנות ולזקק תחום ידע שיעזור לנו להתמודד עם האתגרים של תקופתנו וליצור עולם יהודי מקושר, עשיר ודינמי.**

**אסנת פוקס** היא מחנכת בכירה ומנהלת תוכנית ב"מקום", מעבדה לחדשנות בחינוך של הסוכנות היהודית לארץ ישראל. בין תפקידיה הקודמים – שליחה בכירה בקהילה היהודית בקולורדו (JEWISHcolorado), מורה, מנהלת אזורית בחברת Mindlab, שם לימדה מיומנות חשיבה באמצעות משחקים, והייתה מיוזמי תוכנית יַעֲלָהּ, תוכנית מעורבות קהילתית בארגון "הלל" ירושלים. אסנת היא בעלת תואר ראשון בפסיכולוגיה, תואר שני במדיניות וניהול חינוך, וכן מחזיקה בתעודת הוראה בפסיכולוגיה. היא נשואה לשלום ואם גאה לשחר, שגיא ויוגב.